ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας της απόφασης του Ευρωπαϊκού Κοινοβουλίου και του Συμβουλίου για τη θέσπιση κοινοτικού προγράμματος δράσης στο τομέα της δημόσιας υγείας (2001-2006)

2000/0119 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251, παράγραφος 2, δεύτερο εδάφιο της συνθήκης EK σχετικά με την Κοινή θέση που καθόρισε το Συμβούλιο σχετικά με την έκδοση οδηγίας της απόφασης του Ευρωπαϊκού Κοινοβουλίου και του Συμβουλίου για τη θέσπιση κοινοτικού προγράμματος δράσης στο τομέα της δημόσιας υγείας (2001-2006)

1. ιστορικό

- Έγκριση της πρότασης από την Επιτροπή: COM(2000) 285 - 2000/0119(COD): 3.5.2000 [1]

[1] ΕΕ C 337 E της 28.11.2000, σ. 122

- Πρόταση που διαβιβάστηκε στο Κοινοβούλιο και στο Συμβούλιο: 15.6.2000

- Γνώμη της Οικονομικής και Κοινωνικής Επιτροπής: 29.11.2000 [2]

[2] ΕΕ C 116 της 20.4.2001, σ. 75

- Γνώμη της Επιτροπής των Περιφερειών: 13.12.2000 [3]

[3] ΕΕ C 144 της 16.5.2001, σ. 43

- Γνώμη του Ευρωπαϊκού Κοινοβουλίου σε πρώτη ανάγνωση: 4.4.2001 [4]

[4] Δεν έχει δημοσιευθεί ακόμα

- Ημερομηνία της τροποποιημένης πρότασης της Επιτροπής: COM (2001) 302 της 1.6.2001

- Ημερομηνία πολιτικής συμφωνίας στο πλαίσιο του Συμβουλίου: 5.6.2001 (ομοφωνία)

- Επίσημη έγκριση της κοινής θέσης από το Συμβούλιο: 31.7.2001

2. σκοπός της πρότασης της Επιτροπής

Η πρόταση έχει ως αντικείμενο μια απόφαση του Ευρωπαϊκού Κοινοβουλίου και του Συμβουλίου για ένα πρόγραμμα κοινοτικής δράσης στον τομέα της δημόσιας υγείας και εντάσσεται στο πλαίσιο της στρατηγικής στον τομέα της υγείας της Ευρωπαϊκής Κοινότητας, όπως καθορίστηκε στην ανακοίνωση της Επιτροπής 16ης Μαΐου 2000 (COM(2000) 285 τελικό). Το προτεινόμενο πρόγραμμα υιοθετεί μία οριζόντια, βασιζόμενη στις πολιτικές προσέγγιση.

Επικεντρώνεται σε τρεις ειδικούς στόχους:

(1) Βελτίωση της πληροφόρησης και της γνώσης για την υγεία

Θα εφαρμοστεί ένα πλήρες σύστημα πληροφόρησης για την υγεία προκειμένου να παρασχεθούν στους αρμόδιους χάραξης πολιτικής, τους επαγγελματίες στον τομέα της υγείας και το ευρύ κοινό τα βασικά στοιχεία και οι πληροφορίες για την υγεία που χρειάζονται.

(2) Ταχεία αντίδραση στις απειλές για την υγεία

Θα εφαρμοστεί μια αποτελεσματική ταχεία ικανότητα αντίδρασης προκειμένου να ασχοληθεί με τις απειλές για τη δημόσια υγεία, που προέρχονται παραδείγματος χάρη από τις μεταδοτικές νόσους.

(3) Αντιμετώπιση των καθοριστικών παραγόντων της υγείας

Το πρόγραμμα θα συμβάλει στη βελτίωση της κατάστασης της υγείας του πληθυσμού και στη μείωση των πρόωρων θανάτων με την αντιμετώπιση των αιτιών της ασθένειας μέσω αποτελεσματικών μέτρων προαγωγής της υγείας και πρόληψης των ασθενειών.

Η ανακοίνωση αυτή αποσκοπεί στην ενημέρωση του Ευρωπαϊκού Κοινοβουλίου για τη γνώμη της Επιτροπής σχετικά με την κοινή θέση του Συμβουλίου που εγκρίθηκε στις 31.7.2001. Η τροποποιημένη πρόταση της Επιτροπής, λαμβάνοντας υπόψη τα αποτελέσματα της πρώτης ανάγνωσης του Ευρωπαϊκού Κοινοβουλίου στις 4 Απριλίου του 2001, εγκρίθηκε την 1.6.2001.

3. σχόλια της Επιτροπής σχετικά με την κοινή θέση

3.1. Γενικές παρατηρήσεις

Η Επιτροπή σημειώνει με ικανοποίηση ότι το Συμβούλιο επικύρωσε τη γενική προσέγγιση της αρχικής πρότασης της Επιτροπής. Επισημαίνει ότι το Συμβούλιο υποστηρίζει τους τρεις κύριους τομείς προτεραιότητας που προτάθηκαν, δηλαδή την πληροφόρηση για την υγεία, την ταχεία αντίδραση στις απειλές για την υγεία και την αντιμετώπιση των καθοριστικών παραγόντων της υγείας.

Ωστόσο, η Επιτροπή προβληματίζεται σχετικά με τρία βασικά στοιχεία που περιέχονται στη θέση του Συμβουλίου:

Πρώτον, η Επιτροπή διαπιστώνει ότι ορισμένες σημαντικές πτυχές του προγράμματος που συνδέονται με τις εργασίες σχετικά με τα συστήματα υγείας, που το Κοινοβούλιο ενίσχυσε, δεν ελήφθησαν υπόψη στην κοινή θέση. Σε αυτές περιλαμβάνονται η ενημέρωση και η ανάλυση σχετικά με ζητήματα ποιότητας, η αποτελεσματικότητα των παρεμβάσεων στον τομέα της υγείας και οι κατευθυντήριες γραμμές.

Δεύτερον, το Συμβούλιο επέλεξε να ξαναγράψει πλήρως το κείμενο της πρότασης της Επιτροπής. Ενώ αυτή η ενέργεια ενδέχεται να κατέστησε το κείμενο πιο ευκολοδιάβαστο σε ορισμένα σημεία, η Επιτροπή φοβάται ότι αυτό μπορεί να συνεπάγεται τόσο τον περιορισμό των δυνατοτήτων δράσης όσο και τη μείωση της σαφήνειας του έργου που πρέπει να εκτελεστεί.

Τρίτον, η Επιτροπή είναι απογοητευμένη από την απόφαση του Συμβουλίου να μειώσει την πρόταση χρηματοδότησής της από 300 εκατομμύρια ευρώ σε 280 εκατομμύρια ευρώ. Η μείωση του προϋπολογισμού σε τέτοια έκταση ενδέχεται να σημαίνει ότι ορισμένες ενέργειες που προβλέπονται δυνάμει του προγράμματος δεν μπορούν να εφαρμοστούν κατάλληλα.

3.2. Εκτίμηση των τροπολογιών που πρότεινε το Κοινοβούλιο στην πρώτη ανάγνωση

- Εντάχθηκαν στην τροποποιημένη πρόταση και ενσωματώθηκαν εν όλω ή εν μέρει στην κοινή θέση:

Οι τροπολογίες: 1, 2, 4, 5, 6, 7, 8, 9, 10, 12, 13, 15, 16, 17, 19, 20, 21, 23, 24, 25, 26, 27, 28, 30, 31, 32, 34, 35, 38, 40, 42, 43, 44, 45, 46, 47, 48, 49, 50, 52, 53, 54, 57, 58, 59, 60, 63, 64, 67, 68, 69, 70, 73, 74, 76, 78, 84, 90, 93, 95, 96, 98, 106 και 108.

- Εντάχθηκαν στην τροποποιημένη πρόταση αλλά δεν ενσωματώθηκαν στην κοινή θέση:

Οι τροπολογίες: 3, 14, 22, 29, 39, 51, 55, 56, 61, 75, 77, 79, 80, 81, 82, 87, 101, 103 και 107.

- Ζητήματα όπου η τροποποιημένη πρόταση της Επιτροπής διαφέρει από την κοινή θέση του Συμβουλίου:

Το γεγονός ότι η κοινή θέση αποτελεί πλήρη ανάπλαση της πρότασης της Επιτροπής καθιστά τις επακριβείς συγκρίσεις μεταξύ των δύο κειμένων δύσκολες. Γενικά, το κείμενο της κοινής θέσης είναι πιο πυκνό αλλά λιγότερο επακριβές από την τροποποιημένη πρόταση της Επιτροπής, ιδίως όσον αφορά την περιγραφή των ενεργειών που πρέπει να γίνουν.

Η Επιτροπή εκφράζει τη λύπη της ωστόσο για το ότι το Συμβούλιο αποφάσισε να μην αποδεχθεί ορισμένες βασικές τροπολογίες που αναφέρονται στο έργο σχετικά με την εξέλιξη των συστημάτων υγείας και ειδικότερα τις ακόλουθες τροπολογίες:

* την τροπολογία 22, η οποία αναφέρεται στο ρόλο του προγράμματος όσον αφορά τη συμβολή για τον ορισμό των ελάχιστων προτύπων ποιότητας.

* την τροπολογία 55, που περιλαμβάνει την προαγωγή των δικαιωμάτων των ασθενών στο πεδίο εφαρμογής του προγράμματος.

* Τις τροπολογίες 61, 80 και 82, οι οποίες αναφέρονται στο ρόλο του προγράμματος όσον αφορά τον ορισμό και καθορισμό της βέλτιστης πρακτικής καθώς και σχετικά με ορθές κατευθυντήριες γραμμές για παρεμβάσεις στον τομέα της υγείας.

Η Επιτροπή επιμένει ότι οι ενέργειες που προβλέπονται σχετικά είναι πλήρως σύμφωνες με τις αρμοδιότητες της Κοινότητας όσον αφορά τη δημόσια υγεία και αντιπροσωπεύουν απτή προστιθέμενη αξία. Περαιτέρω, η Επιτροπή εκφράζει τη λύπη της για το ότι το Συμβούλιο δεν υιοθέτησε τις προτάσεις για την έναρξη του έργου σχετικά με μια κοινοτική στρατηγική εμβολιασμού 51, 56 και 87.

Επιπλέον, η Επιτροπή σημειώνει ότι το Συμβούλιο προτείνει ένα ευρύτερο φάσμα καθηκόντων για την επιτροπή του προγράμματος όσον αφορά τη "διαχείριση" σε σύγκριση με τον κατάλογο των καθηκόντων που καθόρισε η Επιτροπή στην τροποποιημένη της πρόταση. Ειδικότερα, το Συμβούλιο πρόσθεσε στον κατάλογο των καθηκόντων διατάξεις για την εκπόνηση διαρθρωτικών ρυθμίσεων για το συντονισμό της παρακολούθησης της υγείας και της ταχείας αντίδρασης στις απειλές της υγείας και διατάξεις για τη μετάδοση και διάδοση πληροφοριών και την ταχεία αντίδραση (άρθρο 8 και αιτιολογική σκέψη 14 της κοινής θέσης. άρθρο 10 της τροποποιημένης πρότασης).

Η Επιτροπή θεωρεί ότι οι προσθήκες αυτές δεν είναι αποδεκτές για θεσμικούς λόγους και ότι ο κατάλογος των καθηκόντων στην τροποποιημένη πρόταση αντιπροσωπεύει μια δίκαιη και εφαρμόσιμη ισορροπία μεταξύ της θεμιτής επιθυμίας των κρατών μελών να συμμετέχουν πλήρως στην εκτέλεση του προγράμματος και τις ανάγκης να αποφευχθούν περιττές γραφειοκρατικές ρυθμίσεις.

3.3. Σημεία σύγκλισης μεταξύ της κοινής θέσης και της πρότασης της Επιτροπής

Η κοινή θέση υποστηρίζει τους κύριους άξονες της πρότασης της Επιτροπής, συμπεριλαμβανομένων των τριών κύριων τομέων δράσης. Τονίζει την αρχή της επικέντρωσης σε τομείς όπου η Κοινότητα μπορεί να παράσχει σαφή προστιθέμενη αξία καθώς και της υποστήριξης του γενικού προσανατολισμού προς τις πολιτικές του προγράμματος.

Δέχεται την τροποποιημένη πρόταση της Επιτροπής όσον αφορά την πρόσκληση προς την Επιτροπή να εφαρμόσει το πρόγραμμα μέσω "κατάλληλων διαρθρωτικών ρυθμίσεων" (αιτιολογικές σκέψεις 11 έως 13, άρθρα 3 και 5 και παράρτημα 4.2 της κοινής θέσης).

Τέλος, η κοινή θέση δέχεται την τροποποιημένη πρόταση όσον αφορά την ενίσχυση της συμβολής του προγράμματος στην εξέλιξη της συνολικής κοινοτικής στρατηγικής για την υγεία (βλέπε παράρτημα, 1.5, της κοινής θέσης).

4. συμπέρασμα

Κατά την άποψη της Επιτροπής, η κοινή θέση αποτελεί μια σημαντική αφετηρία για τη δεύτερη ανάγνωση. Η Επιτροπή εκτιμά ωστόσο ότι η τροποποιημένη της πρόταση περιέχει ορισμένα σημαντικά στοιχεία που συνδέονται με το πεδίο εφαρμογής του προγράμματος, ιδίως όσον αφορά τις βασικές εξελίξεις στα πλαίσια των συστημάτων υγείας, τα οποία πρέπει να αναληφθούν ως ενέργειες προτεραιότητας.

Επιπλέον, η Επιτροπή εκτιμά ότι προκειμένου να εξασφαλιστεί η αποτελεσματική λειτουργία του προγράμματος, πρέπει να αποκατασταθεί η αρχική της πρόταση προϋπολογισμού.

5. δηλώσεισ της Επιτροπής για τα πρακτικά

Η Επιτροπή προέβη σε δύο δηλώσεις για τα πρακτικά που επισυνάπτονται ως παραρτήματα στην παρούσα ανακοίνωση.

Στην πρώτη της δήλωση, επισημαίνει ότι χαιρετίζει τη σύναψη της κοινής θέσης, εκτιμά όμως ότι ο τελικός προϋπολογισμός πρέπει να είναι κοντά στην αρχική της πρόταση των 300 εκατομμυρίων ευρώ.

Η δεύτερη δήλωσή της περιέχει μια δέσμευση για την επανεξέταση των διαρθρωτικών ρυθμίσεων που καθορίστηκαν για την εφαρμογή του προγράμματος στο πλαίσιο της ενδιάμεσης επανεξέτασής της.

Δηλώσεις της Επιτροπής στα πρακτικά

Η Επιτροπή δηλώνει ότι, δεδομένης της σημασίας της ταχείας λήψης της απόφασης σχετικά με το πρόγραμμα δράσης, χαιρετίζει το γεγονός ότι το Συμβούλιο κατέληξε σε κοινή θέση σχετικά με το χρηματοοικονομικό πλαίσιο. Ωστόσο, σημειώνει επίσης τη θέση του Ευρωπαϊκού Κοινοβουλίου υπέρ ενός μεγαλύτερου ποσού. Αντίστοιχα, εκτιμά ότι στο τέλος της διαδικασίας συναπόφασης, το ποσό των 300 εκατομμυρίων ευρώ της αρχικής της πρότασης, ή ένα ποσό κοντά σε αυτό, πρέπει να αποτελέσει το τελικό αποτέλεσμα. Η προσχώρηση νέων κρατών μελών και η θέσπιση των κατάλληλων διαρθρωτικών ρυθμίσεων θα καταστήσει αναγκαία την επανεξέταση αυτού του χρηματικού ποσού σε εύθετο χρόνο.

Η Επιτροπή θα επανεξετάσει, σε σύνδεση με την ενδιάμεση αξιολόγηση του προγράμματος, τις κατάλληλες διαρθρωτικές ρυθμίσεις όσον αφορά το συντονισμό και την ενσωμάτωση των δικτύων παρακολούθησης της υγείας και της ταχείας αντίδρασης στις απειλές της υγείας. Τα κράτη μέλη θα συμμετέχουν στενά στην επανεξέταση αυτή. Με βάση την επανεξέταση, η Επιτροπή θα εξετάσει την ανάγκη περαιτέρω ανάπτυξης ή αναπροσαρμογής των διαρθρωτικών ρυθμίσεων, υπό το πρίσμα, μεταξύ άλλων, της σχετικής κοινοτικής νομοθεσίας και πρακτικών και θα υποβάλει προτάσεις όπως ενδείκνυται.